

**PÁLYÁZATI FELHÍVÁS**

Loco-Motiv Közösségi Alapítvány Nagykanizsa

2024. szeptember

1. **A felhívás célja**

A Loco-Motiv Közösség Alapítvány egy 2021-ben alakult civil szervezet, amelynek célja, hogy helyi, közösségi adományokból olyan tevékenységeket támogasson, vagy valósítson meg, ami a helyi közösség érdekeit szolgálja.

NA,MOST EZT EGYSZERŰBBEN LEFORDÍTVA…

8 lelkes, helyi összefogott és elindult pénzt gyűjteni a kapcsolatrendszerében és azon kívül. Ezek lennénk mi (a továbbiakban Alapítvány). Gondoltuk, hogy nem szeretnénk mindig csak azt hallani:

* olyan jó lenne, ha nálunk is… -> akkor LEGYEN!
* persze máshol ez is van… -> itt is lehet!
* ha lenne rá forrásunk, akkor … ->aDJUK össze, VALÓSÍTSUK meg!

Valósítsunk meg terveket és álmokat úgy, hogy ehhez helyben adják össze (a minket támogató helyiek, vállalkozások, stb.) a forrást. Egy kicsit előre dolgoztunk, így a PÉNZ az ablakban. Nincs más hátra, mint ELŐ A TERVEKKEL.

A jelen pályázati felhívásában rendelkezésre álló keretünk: 2.000.000,- Ft

Az egy pályázatra adható maximális támogatás összege: 500.000 Ft

**Ha tudtok azonosulni a céljainkkal, és kész tervetek van a fiókban, ami összepasszol velünk, akkor akár nyerők is lehettek.**

Az ALAPÍTVÁNY 3 fő célterülete – Avagy lődd be: Melyik vagy te/vagytok ti?

* **CITY TÜNDÉR: Mindig nyitott szemmel jár a világban**, észreveszi, ha valahol baj van. Lehetsz elesett, beteg, segítségre szoruló, idős, fiatal, gyerek, egyedülálló, családos, kisiskolás vagy nyugdíjas, ha segítségre van szükséged, keresd Őt!



* **GREEN GERILLA: Nála senki nem zöldebb**. Lézerszemmel vesz észre minden kihágást, amely a környezet ellen irányul. Szigorúsága mellet végtelenül gondoskodó és odaadó. Imádja a természetet, lehajol minden virághoz, állathoz, megölel minden fát.
* **(H)ŐSLAKOS:** Neki mindenki egyformán számít! Kizárólag közösségben hajlandó létezni. Imád minden rendezvényt, fesztivált, közösségi eseményt! Nem a buli hajtja, hanem az összetartozás érzése.
1. **A támogatható projektek köre**

**A felhívásunk ezúttal a City Tündér célrendszeren belül megvalósuló programokat/akciókat támogatja,**

* a projektet **2025. január 31-ig** kell megvalósítani
* tartalmában a programnak/akciónak a következők közül legalább egy feltételnek kell megfelelni:
* **hátrányos helyzetű gyerekek, családok szociális problémáinak enyhítésére szolgál**
* **az életminőség javítására irányul**
* **kulturális, felvilágosító vagy mentálhigiénés előadás**
* **interaktív, sok résztvevő bevonásával a közösséget megszólító esemény**
* **az egyedülálló szülők problémáira reflektál**
* **kreatív, alkotó közösségi tevékenységre irányul**
1. **A pályázók köre**

A támogatásra a következő pályázók nyújthatják be az igényüket:

* Nagykanizsán működő, jogi személyiséggel nem rendelkező lakossági csoportok, informális közösségek (klubok, baráti körök, lakóközösségek stb.) - > **nem szükséges, hogy bejegyzett** formája legyen a csoportnak. FONTOS, hogy működjetek együtt, legyen egy közös célotok.
* nagykanizsai székhelyű és Nagykanizsán működő civil szervezetek (egyesület, alapítvány, non-profit kft.),

Nem pályázhatnak: egyházi, for-profit, politikai szervezetek, valamint szakszervezetek, és önkormányzatokból álló civil szervezetek.

1. **A pályázatok benyújtásának feltétele**

A pályázó szervezet képviselőjének **kötelező személyesen részt venni** az Alapítvány által szervezett pályázati tájékoztató rendezvényen.

**A rendezvény dátuma: 2024. 10. 08. 17.00**

A rendezvény helyszíne: Halis István Városi Könyvtár kávézó

A rendezvényre regisztrálni a következő címen lehet a szervezet és a résztvevő(k) nevének megadásával: locomotivnk@gmail.com

1. **Elszámolható költségek**

A támogatásból elszámolható költségek:

1. Igénybe vett szolgáltatások:
* résztvevők/fellépők/közreműködő szakemberek díja megvalósításhoz kapcsolódó
* egyéb szolgáltatások díja (pl: őrzés-védelem, szállítás stb.)
1. Anyagköltség:
* díjak (pl: hatósági díjak)
* esetleges ellátáshoz kapcsolódó költségek
* a programok megvalósításához kapcsolódó anyagok költsége (pl.: kreatív kellékanyagok, verseny esetén díjazások stb.)
1. Bérleti díjak:
* technikai feltételek biztosításához (pl.: terem bérlet, stb.)
* megvalósításához szükséges speciális eszközök
1. Marketing és kommunikáció:
	* a program/tevékenység népszerűsítéséhez kapcsolódó online- és offline kommunikációs költség
2. **A pályázat benyújtásának módja**

A támogatási kérelmet a pályázati adatlap kitöltésével lehet benyújtani. A pályázati adatlap az alábbi linkre kattintva elérhető:

A pályázati adatlapot kérjük **aláírt pdf és aláírás nélküli kitöltött word formátumban is megküldeni!!!**

A pályázat benyújtásának határideje: **2024. október 27. 24.00**

A pályázat benyújtásának címe: locomotivnk@gmail.com

1. **Az elbírálás menete**

A pályázatot az Alapítvány Kuratóriuma bírálja el **2024. november 5-ig.**

A nyertes pályázókat email-ben értesítjük.

Az elbírálás során előnyt élveznek azok a pályázatok:

* amelyek nem egyszeri és megismételhetetlen eredményeket hoznak, hanem hatásuk hosszú távon is fenntartható
* azok a jogi személyiséggel nem rendelkező társulások, baráti társaságok, amelyek más pályázati forrást hivatalos működési forma hiányában nem tudnak igénybe venni
* azok az együttműködések, amelyek erre a pályázatra több szervezetet is összefognak a cél érdekében

Az Alapítvány az elbírálási folyamat alatt a pályázók részére konzultációs napot biztosít, amelynek időpontjáról a pályázatok beérkezése után email-ben értesíti a pályázatot benyújtókat.

1. **A támogatás módja**

 A támogatást **egy összegben és előre utalja** át az Alapítvány a kedvezményezett bankszámlájára.

1. **Az elszámolás módja**

A támogatással a kedvezményezett a megvalósítást követő 15 napon belül köteles elszámolni. Az elszámoláshoz szükséges:

* az Alapítvány által meghatározott tartalommal beszámoló a rendezvényről (kb. max: 2 A/4 oldal terjedelemben)
* a rendezvényen készült jó minőségű fotódokumentáció (minimum 10 fotó)
* a támogatás felhasználását igazoló számlák másolatának és azok kifizetésének igazolása.